
Η ΕΝΝΟΙΑ ΤΗΣ ΚΟΣΤΟΛΟΓΗΣΗΣ
Εφόσον έχουμε κατανοήσει τι είναι το κόστος ενός προϊόντος και ποια στοιχεία το συνθέτουν, πάμε να κάνουμε μια αναφορά στην μέθοδο που υπολογίζει το κόστος. Η μέθοδος αυτή λέγεται κοστολόγηση
.
Κοστολόγηση γενικά είναι η διαδικασία προσδιορισμού του κόστους μιας λειτουργίας, μιας δραστηριότητας ή μιας μονάδας προϊόντος ή υπηρεσίας κατά μια χρονική περίοδο.

Ο ακριβής προσδιορισμός του κόστους της μονάδας του προϊόντος (γενικότερα της μονάδας παραγωγής) είναι πολύ σημαντικός για τη λογιστική του κόστους γιατί αποτελεί :
· Τη βάση για τον προσδιορισμό της τιμής πωλήσεως του προϊόντος.
· Τη βάση για τον προσδιορισμό του κόστους πωληθέντων προϊόντων και κατά συνέπεια του μικτού αποτελέσματος κατά είδος προϊόντων.
· Τη βάση για τον προσδιορισμό του κόστους των μενόντων προϊόντων (τελικού αποθέματος ) με το οποίο θα εμφανιστεί στον ισολογισμό.
· Προϋπόθεση για την άσκηση αποτελεσματικού ελέγχου αφού έτσι συγκρίνουμε το κόστος του προϊόντος με εκείνο του ίδιου προϊόντος της ίδιας επιχείρησης προγενέστερης περιόδου ή του ίδιου προϊόντος ανταγωνιστικής επιχείρησης.
· Προϋπόθεση για τη χάραξη ορθής πολιτικής παραγωγής και πωλήσεων.
· προϋπόθεση για σωστό προγραμματισμό.

Τα στοιχεία που πρέπει να παρέχει η εντολή παραγωγής στην κοστολόγηση ενός προϊόντος είναι τα εξής:
1. Το είδος ( αντικείμενο ) της παραγγελίας.
2. Τον αριθμό των μονάδων ( ποσότητα ).
3. Τις τεχνικές προδιαγραφές.
4. Το είδος των υλικών που θα χρησιμοποιηθούν για να αρχίσει η διαδικασία εξαγωγής των υλικών από την αποθήκη (σύνταξη αιτήσεως-δελτίο εξαγωγής υλικών)
5. Την ημερομηνία ενάρξεως.
6. Την ημερομηνία που πρέπει να έχει περατωθεί.
7. Τα τεχνικά σχέδια ( επισυναπτόμενα ) αν υπάρχουν, και κάθε άλλο απαραίτητο στοιχείο.



ΕΝΝΟΙΑ ΚΟΣΤΟΛΟΓΗΣΗΣ ΚΑΤΑ ΦΑΣΕΙΣ ΚΑΙ ΚΑΤΑ ΠΑΡΑΓΓΕΛΙΑ
Ας δούμε τώρα τι σημαίνει κοστολόγηση κατά φάσεις και κοστολόγηση κατά παραγγελία.
Η κατά φάση κοστολόγηση χρησιμοποιείται όταν παράγεται ένα προϊόν σε συνεχή βάση για μεγάλη χρονική περίοδο. Η κατά παραγγελία κοστολόγηση όταν παράγονται πολλές διαφορετικές εργασίες (προϊόντα) σε κάθε μία περίοδο. Η κατά φάση κοστολόγηση συγκεντρώνει το κόστος ανά τμήμα παραγωγικής διαδικασίας. Η κατά παραγγελία κοστολόγηση συγκεντρώνει το συνολικό κόστος κάθε παραγγελίας. Στην κατά Φάση κοστολόγηση συντάσσονται Δελτία Κόστους Τμήματος για τη συγκέντρωση του κόστους. Στην κοστολόγηση κατά παραγγελία συντάσσονται Δελτία Κόστους παραγγελίας. Και το κόστος ανά μονάδα υπολογίζεται κατά Τμήμα ή κατά παραγγελία αντίστοιχα.
Υπάρχει μια ιδιαιτερότητα στον προσδιορισμό των ΓΒΕ για τη κοστολόγηση κατά παραγγελία σε σχέση με τον ακριβοδίκαιο επιμερισμό τους. Για το λόγο αυτό, κατά τον επιμερισμό των ΓΒΕ παραγωγής της περιόδου στις παραγγελίες χρησιμοποιούνται συντελεστές, που προσδιορίζονται από τη σχέση του συνόλου αυτών με κάποιο γνωστό μέγεθος, που συνδέεται άμεσα με τις παραγγελίες( με τα ανόμοια προϊόντα) των οποίων η κατεργασία έγινε κατά τη διάρκεια της ίδιας περιόδου.
 Τα χαρακτηριστικά στοιχεία της κοστολόγησης "κατά φάσεις".
· Οι κοστολογούμενες μονάδες είναι απόλυτα ίδιες(όμοιες) γιατί όλες παράγονται σύμφωνα με αυστηρές τεχνικές προδιαγραφές.
· Η βιομηχανοποίηση(η κατασκευή) των όμοιων μονάδων γίνεται κατά συνεχή τρόπο με διάφορες αυτοτελείς διαδοχικές κατεργασίες (τεχνικές διαδικασίες) σε αυτοτελή παραγωγικά τμήματα.
· Σε κάθε παραγωγικό τμήμα εργάζεται ορισμένος αριθμός εξειδικευμένων εργατών.
· Κάθε παραγωγικό τμήμα αποτελεί και ένα κέντρο κόστους.

Η ΕΝΝΟΙΑ ΤΗΣ  ΦΥΣΙΟΛΟΓΙΚΗΣ ΦΥΡΑΣ

Η φύρα είναι ένας όρος που χρησιμοποιείται για να περιγράψει προϊόντα τα οποία είναι σκάρτα, δεν ανταποκρίνονται στις προδιαγραφές ή με κάποιο άλλο τρόπο δεν είναι κατάλληλα για περαιτέρω επεξεργασία ή πώληση στους πελάτες. Με άλλα λόγια είναι η απώλεια μονάδων σε ένα οποιοδήποτε παραγωγικό τμήμα. Το ποσοστό φύρας βασίζεται σε επιστημονικές μελέτες και προσωπικές παρατηρήσεις, ασκείται ουσιαστικός έλεγχος του παραγωγικού αποτελέσματος κάθε τμήματος. Οι απολεσθείσες μονάδες μειώνουν τον αριθμό των μονάδων με τον οποίο θα διαιρεθεί το συνολικό κόστος παραγωγής και κατά συνέπεια αυξάνουν το κατά μονάδα προϊόντος κόστος. 
    Τα υπολείμματα παραγωγής είναι τα τμήματα από τις πρώτες ύλες και άλλα υλικά τα οποία έχουν περισσέψει μετά από την παραγωγική διαδικασία και δεν μπορούν να χρησιμοποιηθούν για την παραγωγή των ίδιων προϊόντων. Μπορούν όμως να χρησιμοποιηθούν για την παραγωγή άλλων μονάδων ή να πωληθούν έτσι όπως είναι. Για παράδειγμα μία επιχείρηση επεξεργασίας ξύλου μπορεί να πουλήσει το πριονίδι που της περισσεύει στο τέλος σε μία άλλη επιχείρηση η οποία το χρειάζεται για πρώτη ύλη. Κάθε οικονομική μονάδα θέτει όρια στην ύπαρξη υπολειμμάτων. Δεν τα παρακολουθεί λογιστικά διότι δεν υπάρχει κόστος παραγωγής. Οπότε παρακολουθούνται ποσοτικά.
Ένα άλλο παράδειγμα αναφέρεται σε εργοστάσιο μιας επιχείρησης εκτυπώσεων. Για να  εκτελεσθεί μια παραγγελία  που αφορά την εκτύπωση ενός εγχρώμου τουριστικού οδηγού και διαπιστωθεί ότι η εκτύπωση των εγχρώμων φωτογραφιών είναι κακής ποιότητας, τότε οι μονάδες του προϊόντος που παρήχθησαν είτε θα καταστραφούν είτε θα διατεθούν σαν χαρτί πλέον (και όχι σαν τουριστικοί οδηγοί) στη τιμή διασώσεως που θα θελήσει να πληρώσει κάποιος που αγοράζει χαρτί (και όχι τουριστικούς οδηγούς). Η διαπίστωση της φθαρμένης παραγωγής μπορεί να  γίνει, ανάλογα με την περίπτωση, σε οποιοδήποτε σημείο της παραγωγικής διαδικασίας (δηλαδή αρχή, μέση ή τέλος). Αυτονόητο είναι ότι όσο νωρίτερα διαπιστώνονται οι φθαρμένες μονάδες του προϊόντος τόσο μικρότερο είναι το κόστος παραγωγής του.

Άσκηση:
Κλείνοντας το συγκεκριμένο μάθημα θα ήθελα να αναφέρεται ένα παράδειγμα φυσιολογικής φύρας σε μια παραγωγική μονάδα.






